ET Euroopa Liidu Teataja L 199/7

KOMISJONI RAKENDUSOTSUS,

4. juuli 2014,

millega kehtestatakse liidu rahaline toetus seoses 2013. aastal Taani tehtud kulutustega linnugripivastastele erakorralistele meetmetele

(teatavaks tehtud numbri C(2014) 4439 all)

(Ainult taanikeelne tekst on autentne)

(2014/436/EL)

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 25. mai 2009. aasta otsust 2009/470/EÜ kulutuste kohta veterinaaria valdkonnas, (1) eriti selle artikli 3 lõiget 4 ja artikli 4 lõiget 1,

ning arvestades järgmist:

(1) Vastavalt Euroopa Parlamendi ja nõukogu määruse (EL, Euratom) nr 966/2012 (2) artiklile 84 eelneb liidu eelarvest kaetava kulukohustuse võtmisele rahastamisotsus, milles sätestatakse rahastatava meetme olulised osad ja mille teeb asjaomane institutsioon või asutus, keda institutsioon on selleks volitanud.

(2) Otsuses 2009/470/EÜ on sätestatud kord, millega reguleeritakse liidu rahalise toetuse andmist veterinaariaalaste erimeetmete, sealhulgas erakorraliste meetmete jaoks. Nimetatud otsuse artikli 4 lõikes 2 on sätestatud linnugripi likvideerimiseks antava liidu toetuse saamise tingimused ja selle otsuse artikli 4 lõikes 3 liidu toetuse osakaal asjaomaste erakorraliste meetmetega kaasnevates kuludes.

(3) Komisjoni määruses (EÜ) nr 349/2005 (3) on sätestatud eeskirjad liidu rahalise toetuse maksmiseks teatavate loomahaiguste, sealhulgas linnugripi likvideerimisega seotud erakorraliste meetmete jaoks. Selle määruse artiklis 7 on sätestatud dokumendid, mille peavad esitama rahalist toetust taotlevad liikmesriigid, ja nende dokumentide esitamise tähtajad.

(4) Komisjoni rakendusotsusega 2013/775/EL (4) on ette nähtud liidu rahaline toetus seoses 2013. aastal Taani tehtud kulutustega, mis olid seotud linnugripivastaste erakorraliste meetmetega. Vastavalt selle rakendusotsuse artikli 1 lõikele 2 määratakse liidu rahalise toetuse suurus kindlaks hilisema otsusega. Rakendusotsuse artiklis 2 on ette nähtud esimese osamakse tegemine Taanile summas 33 000,00 eurot.

(5) Taani esitas 14. veebruaril 2014 ametliku hüvitise taotluse koos finantsaruande, tõendavate dokumentide ja epidemioloogiaalase aruandega iga ettevõtte kohta, kus loomi tapeti ja hävitati. Taotletav hüvitise summa on 67 667,39 eurot. Esitatud dokumentide läbivaatamisel leiti siiski, et 5 468,85 euro suurune summa ei ole määruse (EÜ) nr 349/2005 artikli 5 tingimuste kohaselt abikõlblik.

(6) Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Liidu rahaline toetus seoses 2013. aastal Taani tehtud kulutustega linnugripi likvideerimise meetmetele on 62 198,54 eurot.

Artikkel 2

Maksmisele kuuluv rahaline toetus pärast juba tehtud 33 000,00 euro suuruse esimese osamakse mahaarvamist on 29 198,54 eurot.

Artikkel 3

Käesolev otsus on määruse (EL, Euratom) nr 966/2012 artikli 84 tähenduses rahastamisotsus ning see on adresseeritud Taani Kuningriigile.

Brüssel, 4. juuli 2014 Komisjoni nimel komisjoni liige Tonio BORG

(1) ELT L 155, 18.6.2009, lk 30.

(2) Euroopa Parlamendi ja nõukogu määrus (EL, Euratom) nr 966/2012, 25. oktoober 2012, mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002 (ELT L 298, 26.10.2012, lk 1).

(3) Komisjoni määrus (EÜ) nr 349/2005, 28. veebruar 2005, millega kehtestatakse eeskirjad ühenduse toetuse osas erakorraliste ning teatavate loomahaiguste vastaste meetmete jaoks, mis on ette nähtud nõukogu otsuses 90/424/EMÜ (ELT L 55, 1.3.2005, lk 12).

(4) Komisjoni rakendusotsus 2013/775/EL, 17. detsember 2013, ELi rahalise toetuse kohta seoses Saksamaal, Itaalias ja Madalmaades 2012. ja 2013. aastal ning Taanis ja Hispaanias 2013. aastal lindude gripi vastu võitlemiseks võetud erakorraliste meetmetega (ELT L 343, 19.12.2013, lk 44).